Skutočnosť, že nariadenie Spoločenstva nie je uplatniteľné voči jednotlivcom v členskom štáte, v ktorého jazyku nebolo uverejnené, však nemá žiaden dosah na skutočnosť, že ako súčasť acquis communautaire zaväzuje svojimi ustanoveniami predmetný členský štát od okamihu pristúpenia. Prijatie právnej úpravy, ktorá ukladá povinnosti vyplývajúce z nariadenia Spoločenstva, členským štátom ešte pred dňom pristúpenia, preto jednotlivcom ukladá povinnosti bez ohľadu na to, že nariadenie voči nim nebolo možné uplatňovať skôr, ako mali možnosť sa s ním oboznámiť prostredníctvom riadneho uverejnenia v Úradnom vestníku Európskej únie v jazyku tohto členského štátu. Za týchto okolností možno ustanovenia nariadenia prebraté v rámci vnútroštátnej právnej úpravy voči jednotlivcom namietať. Naopak, ak určité ustanovenia neboli prebraté prostredníctvom vnútroštátnej právnej úpravy, nemôže sa na ne členský štát voči jednotlivcom odvolávať ešte pred úradným uverejnením uvedeného nariadenia v jazyku členského štátu. Vnútroštátnemu súdu prislúcha, aby overil, či a v akom rozsahu vnútroštátne právo prebralo dotknuté ustanovenia Spoločenstva.

Nariadenie č. 2658/87 o colnej a štatistickej nomenklatúre a o Spoločnom colnom sadzobníku, zmenené a doplnené nariadením č. 1789/2003, sa má vykladať v tom zmysle, že výrobky pozostávajúce zo zmrazeného mechanicky separovaného mäsa získaného mechanickým vykostením hydiny a určené na ľudskú konzumáciu sa musia zaradiť do podpoložky 02071410 kombinovanej nomenklatúry. Také výrobky nemožno zaradiť do podpoložky 02071499, lebo nemajú objektívne charakteristiky a vlastnosti drobov, na ktoré sa táto podpoložka vzťahuje, ale pred zmrazením majú podobu kaše zloženej zo zvyškov mäsa a tkanív získaných mechanickým rozomletím kuracích kostí pokrytých mäsom v súlade s definíciou mrazeného mechanicky separovaného hydinového mäsa uvedenou v bode 1.14 prílohy I nariadenia č. 853/2004, ktorým sa ustanovujú osobitné hygienické predpisy pre potraviny živočíšneho pôvodu.

Článok 4 ods. 2 nariadenia č. 1972/2003 o prechodných opatreniach prijatých v súvislosti s pristúpením Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska s ohľadom na obchod s poľnohospodárskymi výrobkami, zmeneného a doplneného nariadením č. 230/2004, nebráni takému vnútroštátnemu opatreniu, podľa ktorého sa rozsah nadbytočných zásob hospodárskeho subjektu určí tak, že sa od zásob, ktoré sa skutočne nachádzali v držbe hospodárskeho subjektu k 1. máju 2004, odpočítajú zásoby prenášané do nasledujúceho obdobia, ktoré sú definované ako priemerné zásoby hospodárskeho subjektu k 1. máju za predchádzajúce štyri roky vynásobené koeficientom 1,2, ktorý zodpovedá rastu poľnohospodárskej výroby v príslušnom členskom štáte zaznamenanému v tomto štvorročnom období. Tento koeficient pritom umožňuje aktualizovať priemerné zásoby zistené k 1. máju v rokoch 2000 až 2003 s ohľadom na túto mieru rastu a dospieť k určeniu rozsahu zásob prenášaných do nasledujúceho obdobia — a následne rozsah nadbytočných zásob — ktoré bude primeraným spôsobom odrážať rastový vývoj zaznamenaný v celom poľnohospodárskom sektore dotknutého členského štátu v období od 1. mája 2000 do . Tým prispieva k stanoveniu základu pre porovnávanie zásob k s priemernými zásobami k 1. máju štyroch predchádzajúcich rokov.

Uplatnenie takéhoto koeficientu, vybraného na základe miery voľnej úvahy, ktorou disponujú nové členské štáty na určenie relevantného obdobia alebo metódy výpočtu priemerných dostupných zásob, neporušuje ani ciele sledované nariadením č. 1972/2003, ani zásady proporcionality a rovnosti zaobchádzania.

(pozri body 59 — 62, 64, bod 2 výroku)